google/wiki40b huggingface dataset:
Ντέιβιντ Θιούλις

Βιογραφία

Γεννήθηκε ως David Wheeler στις 20 Μαρτίου 1963 στο Μπλάκπουλ του Λάνκασιρ. Είναι ο δεύτερος από τα τρία παιδιά της Maureen και του Alec Raymond Wheeler. Και οι δυο γονείς του εργάστηκαν στο μαγαζί του πατέρα του. Ως έφηβος, έπαιζε σε μια ροκ μπάντα που είχε το όνομα QED αλλά και κιθάρα σε μια punk ροκ μπάντα που λεγόταν Door 66.
Φοίτησε στο Highfield High School, ένα δημόσιο σχολείο στο South Shore του Μπλάκπουλ. Αργότερα σπούδασε μουσική και δραματική τέχνη στο Γκίλντχολ του Λονδίνου, από όπου αποφοίτησε το 1984. 
Το 1993 βραβεύτηκε στο φεστιβάλ των Καννών για την ερμηνεία του στην ταινία Γυμνός του Μάικ Λι.

Σκηνοθεσία

Ο Θιούλις σκηνοθέτησε την ταινία Hello, Hello, Hello το 1995, με την οποία ήταν υποψήφιος για βραβείο BAFTA Καλύτερης Ταινίας Μικρού Μήκους. Επιπλέον έγραψε, σκηνοθέτησε και πρωταγωνίστησε στην ταινία Cheeky (2003). Ο Θιούλις είναι επίσης συγγραφέας ; το πρώτο του μυθιστόρημα,The Late Hector Kipling, είναι μια μαύρη κωμωδία που τοποθετείται στον κόσμο της τέχνης και κυκλοφόρησε από τις εκδόσεις Simon & Schuster το 2007.

Προσωπική ζωή

Το 1992, ο Θιούλις παντρεύτηκε την σκηνοθέτη Sara Sugarman ; πήραν διαζύγιο το 1994. Αργότερα είχε μια σύντομη σχέση με την κόρη του Bill Oddie, Kate Hardie. Το 2001, ξεκίνησε μια σχέση με την ηθοποιό Anna Friel, την οποία συνάντησε σε μια πτήση για τις Κάννες. Έχουν αποκτήσει ένα παιδί μαζί. Η Friel και ο Θιούλις χώρισαν στα τέλη του 2010.
Δημοψήφισμα στο Ζάαρ (1955)

Το δημοψήφισμα για το καταστατικό του Ζάαρ έλαβε χώρα στο προτεκτοράτο του Ζάαρλαντ στις 23 Οκτωβρίου 1955. Το καταστατικό θα έκανε την επικράτεια ανεξάρτητο κράτος υπό τις διαταγές ενός ευρωπαίου επιτρόπου που θα διορίζεται από το Υπουργικό συμβούλιο της Δυτικής Ευρωπαϊκής Ένωσης, ενώ θα παραμείνει σε οικονομική ένωση με τη Γαλλία. 
Η απόρριψη της πρότασης από τους ψηφοφόρους πάρθηκε ως ένδειξη ότι θέλουν να ενταχθούν στην Δυτική Γερμανία. Επομένως, στις 27 Οκτωβρίου 1956 η Γαλλία και η Δυτική Γερμανία υπέγραψαν την συμφωνία του Ζάαρ που καθόριζε ότι το Ζάαρλαντ θα έχει το δικαίωμα ένταξης στην Δυτική Γερμανία, όπως αναφέρεται στο άρθρο 23 του συντάγματός του. Το Ζάαρλαντ προχώρησε και έγινε γερμανικό κρατίδιο στις 1 Ιανουαρίου 1957.
Μονή Αγίου Παντελεήμονος Χρυσοκάστρου

Ιστορία

Η γυναικεία Μονή Αγίου Παντελεήμονος ιδρύθηκε το 1978 και είναι κτισμένη σε λόφο με την ονομασία "Αετοπλαγιά", όπου επί τουρκοκρατίας και μέχρι το 1922 υπήρχε τουρκικό χωριό με το όνομα Ελετζίκ. Μετά τη μικρασιατική καταστροφή και την ανταλλαγή των πληθυσμών στην περιοχή εγκαταστάθηκαν Μικρασιάτες πρόσφυγες, οι οποίοι μετέτρεψαν το τζαμί σε εκκλησία αφιερωμένη στον Άγιο Παντελεήμονα. Αναφέρεται στο Ελετζίκ  εγκαταστάθηκαν 46 οικογένειες με συνολικά 168 άτομα. Μετά τον εμφύλιο πόλεμο το χωριό εγκαταλείπεται και οι κάτοικοι μετακινούνται στη τοποθεσία του Χρυσόκαστρου, συνεχίζοντας να εορτάζουν κάθε έτος στις 27 Ιουλίου τον Άγιο Παντελεήμονα. Το 1960 ο π. Αντώνιος Ζουμπουλέρης Αρχιμανδρίτης της Ιεράς Μητροπόλεως, ανακαινίζει τον ναό. Το 1978 αποφασίζεται η ίδρυση με αποτέλεσμα τον Σεπτέμβριο του 1981 να εγκατασταθούν οι πρώτες μοναχές. Το 1990 θεμελιώνεται το καθολικό και παράλληλα γκρεμίζεται ο παλιός ναός. Στις 31 Αυγούστου 2002 εγκαινιάζεται ο Ιερός Ναός ενώ τον Σεπτέμβριο του 2013 εγκαινιάσθηκε ο ισόγειος Ναός των Εισοδίων της Θεοτόκου του καθολικού της Ιεράς Μονής.

Διοικητικά

Ως οικισμός αναφέρεται αρχικά με την παλιά ονομασία Ελετζίκ το 1919 στο ΦΕΚ 251Α-20/11/1919 να προσαρτάται στην τότε κοινότητα Μποσταντζιλής. Μετονομάστηκε σε Αετοπλαγιά το 1928 με το ΦΕΚ 81Α-14/05/1928 και το 1951 καταργείται. Αναφέρεται με την ονομασία Μονή Αγίου Παντελεήμονος το 1991 όταν προσαρτήθηκε στην τότε κοινότητα Χρυσοκάστρου. Σύμφωνα με το σχέδιο Καλλικράτης μαζί με το Χρυσόκαστρο αποτελεί την τοπική κοινότητα Χρυσοκάστρου που ανήκει στη δημοτική ενότητα Ελευθερούπολης του δήμου Παγγαίου και σύμφωνα με την απογραφή 2011 έχει πληθυσμό 15 κάτοικους.
Μπαλίκ

Το Μπαλίκ (ρωσικά: балык‎) είναι τα αλατισμένα και αποξηραμένα μαλακά μέρη του ψαριού, που συνήθως προέρχονται από μεγάλα πολύτιμα είδη: οξυρρυγχίδες (π. χ., οξύρρυγχος) ή σολομοειδή (σολομός). Η λέξη σημαίνει "ψάρι" σε Τουρκικές γλώσσες (γράφεται balık στα τουρκικά).

Ιστορία

Με την πάροδο του χρόνου, ο όρος εφαρμόζεται σε καπνιστά ψάρια αυτού του είδους, και μπορεί κανείς να δει, π. χ., "κρύο καπνιστό χούτσο μπαλίκ." Ως περιέργεια, πρόσφατα, μια σειρά από προϊόντα κρύου καπνισμένου κρέατος εμφανίστηκαν με το όνομα "μπαλίκ" στη Ρωσία. Παραδοσιακά, το μπαλίκ οξύρρυγχου θεωρείται το πιο λεπτό και τρυφερό, το οποίο αναζητείται και επαινείται από τους καλοφαγάδες. Την ίδια στιγμή, η τρυφερή σάρκα του οξύρρυγχου είναι πιο επιρρεπή στην ανάπτυξη των βακτήριων Clostridium botulinum.
Χάρι Ντιν Στάντον

Βιογραφία

Ο Στάντον γεννήθηκε στο Ίρβαϊν του Κεντάκι και ήταν ο γιος του Σέρινταν Χάρι Στάντον, αγρότη καπνού και μπαρμπέρη, και της Έρσελ (πατρικό Μόμπερλυ), μαγείρισσας. Οι γονείς του χώρισαν όταν ο Στάντον ήταν στο γυμνάσιο και αργότερα ξαναπαντρεύτηκαν και οι δυο. Είχε δυο νεότερους αδερφούς, τον Άρτσυ και τον Ραλφ, και έναν νεότερο ετεροθαλή αδερφό, τον Σταν. Η οικογένεια είχε κλίση στη μουσική. Ο Στάντον φοίτησε στο Λύκειο Λαφαγιέτ και στο Πανεπιστήμιο του Κεντάκι του Λέξινγκτον όπου σπούδασε δημοσιογραφία και συμμετείχε στο Θέατρο Γκινιόλ υπό την σκηνοθεσία του Βρετανού θεατρικού σκηνοθέτη Γουάλας Μπριγκς. "Θα μπορούσα να είχα γίνει συγγραφέας", είπε σε έναν δημοσιογράφο για το ντοκιμαντέρ του 2011 Harry Dean Stanton : Crossing Mulholland, στο οποίο τραγουδά και παίζει την αρμόνικα. "Έπρεπε να αποφασίσω εάν ήθελα να γίνω τραγουδιστής ή ηθοποιός. Τραγουδούσα από πάντα. Σκέφτηκα ότι θα μπορούσα να γίνω ηθοποιός, θα μπορούσα να τα κάνω όλα". Ο Μπριγκς τον ενθάρρυνε να αφήσει το πανεπιστήμιο και να γίνει ηθοποιός. Σπούδασε στην Δραματική Σχολή στο Πασαντίνα της Καλιφόρνια μαζί με τους Τάιλερ Μακ Νταφ και Ντάνα Άντριους.
Ο Στάντον ήταν βετεράνος του Ναυτικού των Ηνωμένων Πολιτειών κατά τον Β' Παγκόσμιο Πόλεμο. Εργάστηκε ως μάγειρας κατά την Μάχη της Οκινάουα.

Θάνατος

Ο Στάντον πέθανε στις 15 Σεπτεμβρίου 2017 στο Ιατρικό Κέντρο του Λος Άντζελες της Καλιφόρνια, σε ηλικία 91 ετών.
Ουίσταν Ώντεν

Βιογραφία

Γεννήθηκε στο Γιορκ της Αγγλίας το 1907. Μετά τις σπουδές του στην Οξφόρδη εργάστηκε ως εκπαιδευτικός περίπου επί μία πενταετία. Τα πρώτα ποιήματά του εμφανίστηκαν στη δεκαετία τού 1920 και εντυπωσίασαν προσωπικότητες όπως ο Έλιοτ, ο οποίος του έδωσε τη δυνατότητα να τυπώσει άμεσα στις εκδόσεις Faber & Faber την πρώτη του συλλογή. Η φήμη του εξαπλώθηκε γρήγορα στην Αγγλία και τη δεκαετία του 1930 καθιερώθηκε ως ο σημαντικότερος ποιητής της νέας γενιάς. Η εθελοντική συμμετοχή του στον Εμφύλιο της Ισπανίας, με την πλευρά των Δημοκρατικών, και η επικαιρική έκδοση του πολύστιχου ποιήματός του «Ισπανία 1937», θα του δώσουν ακόμη μεγαλύτερο κύρος στους πνευματικούς κύκλους.
Ό Ώντεν δέχθηκε επιδράσεις από έναν ευρύ πολιτισμικό χώρο: από τον Μαρξ, τον Φρόυντ, τον Γέητς, τον Καβάφη, τον Έλιοτ, τον Γκαίτε, τον Μπρεχτ. Θεματικά τα ποιήματά του καλύπτουν πλήθος διαφορετικών όψεων του 20ου αιώνα αλλά και τα παντοτινά ζητούμενα της ποίησης: την πολιτική, τον έρωτα, πολιτικά δικαιώματα, μυθολογίες, θρησκείες, ζητήματα ηθικής, ανθρώπινες σχέσεις κι επικοινωνία, συμβάντα σε χώρους της πολιτείας και της υπαίθρου, στοιχεία της ύλης και της απρόσωπης φύσης.
Στο ξεκίνημα του Β΄ Παγκοσμίου Πολέμου, το 1939, εγκαταστάθηκε στην Αμερική. Το 1946 πήρε την αμερικανική υπηκοότητα. Κέρδισε το Βραβείο Πούλιτζερ για το έργο του The Age of Anxiety. To 1955 ανέλαβε την έδρα της Ποίησης στην Οξφόρδη. Άσκησε πολύ μεγάλη επιρροή στην αγγλόφωνη ποίηση.
Παντρεύτηκε την ηθοποιό και συγγραφέα παιδικής λογοτεχνίας, Έρικα Μαν (Erika Julia Hedwig Mann, 1905-1969) κόρη του συγγραφέα Τόμας Μαν, για να τη γλιτώσει από το χιτλερικό καθεστώς. Με το γάμο τους η Έρικα απέκτησε αγγλική υπηκοότητα. Δεν έμειναν μαζί ως σύζυγοι αλλά διατήρησαν θερμή φιλία ως το τέλος της ζωής τους. Ο Ώντεν, επίσης, βοήθησε τον Γιόζεφ Μπρόντσκι να γλιτώσει από το σοβιετικό καθεστώς, το 1972. Όταν ο Μπρόντσκι βρέθηκε στην Αμερική, ο Ώντεν τού στάθηκε ηθικά και οικονομικά και μετέφρασε ποιήματά του ώστε να τον γνωρίσει ουσιαστικά το αγγλόφωνο κοινό.
Ο Ώντεν δεν έκρυψε ήδη από το ξεκίνημα της σταδιοδρομίας του και των πρώτων δημοσιεύσεών του ότι ήταν ομοφυλόφιλος. Οι εξαιρετική ευφυΐα του και ο βαθύς ψυχισμός του ωστόσο τον προστάτευσαν κι έτσι οι ερωτικές του κλίσεις δεν έγιναν ποτέ μανιέρα, ούτε έκλεισαν ποτέ τον οικουμενικό ορίζοντα της ματιάς. Συνδέθηκε ερωτικά με τον συγγραφέα Κρίστοφερ Ίσεργουντ. Αργότερα γνώρισε στη Νέα Υόρκη τον δεύτερο μεγάλο του έρωτα, τον ποιητή και λιμπρετίστα Τσέστερ Κάλμαν· ο δεσμός τους κράτησε είκοσι χρόνια. Έγραψαν μαζί λιμπρέτα για όπερες του Ιγκόρ Στραβίνσκι, του Μπέντζαμιν Μπρίτεν και του Χανς Βέρνερ Χέντσε, και μετέφρασαν τα λιμπρέτα από τις όπερες του Μότσαρτ Μαγικός Αυλός και Ντον Τζιοβάνι.
Ο Ώντεν πέθανε στη Βιέννη το 1973. Ο Τσέστερ Κάλμαν, μετά το θάνατο του Ώντεν, εγκαταστάθηκε στην Αθήνα, όπου και πέθανε το 1975, χωρίς να είναι γνωστός στους ελληνικούς λογοτεχνικούς κύκλους.
Το έργο του Ώντεν έχει κερδίσει τη διεθνή αναγνώριση. Αλλεπάλληλες εκδόσεις και μελέτες εμπλουτίζουν διαρκώς τη βιβλιογραφία του και τον τοποθετούν στους μεγάλους δημιουργούς του 20ου αιώνα.
Βουλή των Αντιπροσώπων της Τζόρτζια

Αξιωματούχοι

Η βουλή των Αντιπροσώπων εκλέγει τον Πρόεδρος της καθώς και τον Προσωρινό Πρόεδρο. Ο παρών πρόεδρος της Βουλής των Αντιπροσώπων της Τζόρτζια είναι ο Ντέιβιντ Ράλστον.  Ο παρών Προσωρινός Πρόεδρος είναι ο Γιαν Τζόουνς.  Ο Προσωρινός Πρόεδρος γίνεται Πρόεδρος σε περίπτωση θανάτου, παραίτησης, ή μόνιμης ανικανότητας του Προέδρου. Ο Προσωρινός Πρόεδρος υπηρετεί μέχρι την εκλογή ενός νέου Προέδρου.
Τεντ Μπάντι

Παιδικά χρόνια

Ο Τεντ Μπάντι ή όπως είναι το όνομά του επίσημα Theodore Robert Bundy , γεννήθηκε στις 24 Νοεμβρίου το 1946  στην Βερμόντ της Φλόριντα και ξεκίνησε τη ζωή του ως το μεγάλο μυστικό της οικογένειας της μητέρας του. Το όνομά της ήταν Έλεανορ Λουίζα Κάουελ (Eleanor Louise Cowell, 1924-2012) και όταν έφερε στον κόσμο τον Μπάντι ήταν μόλις 22 ετών και άγαμη. Η εγκυμοσύνη της θεωρήθηκε τεράστια αμαρτία και ντροπή από τους ιδιαίτερα θρησκευόμενους γονείς της και έτσι ο Μπάντι μεγάλωσε νομίζοντας πως οι παππούδες του ήταν οι γονείς του και η μητέρα του η μεγάλη του αδερφή.Η ταυτότητα του πατέρα του δεν ήταν ποτέ ακριβής.
Το 1951 η μητέρα του παντρεύτηκε τον Τζόνι Μπάντι ( Johnnie Bundy) , ο οποίος υιοθέτησε τον Τεντ , και έκαναν μερικά παιδιά μαζί.Ο Μπάντι μεγάλωσε σε μία οικογένεια που ανήκε στην εργατική τάξη.

Σπουδές

Ο Τεντ Μπάντι αποφοίτησε από το λύκειο  Woodrow Wilson  το 1965 και το επόμενο έτος ξεκίνησε τις σπουδές του στο  University of Puget Sound . Το 1966 μεταφέρθηκε στο Πανεπιστήμιο της Ουάσινγκτον (University of Washington) με σκοπό να μελετήσει τα Κινέζικα.Παρ' όλα αυτά το 1968 αποφάσισε να το εγκαταλείψει. Αργότερα εγγράφηκε στο Temple University στην Φιλαδέλφεια για ένα μόνο εξάμηνο ενώ το 1970 επέστρεψε στο πανεπιστήμιο και διακρίθηκε στον τομέα της ψυχολογίας. Τέλος το 1974 εγγράφηκε στο πανεπιστήμιο της Γιούτα (Univeristy of Yutah) για να σπουδάσει Νομική.

Θάνατος

Ο Μπάντι δέχτηκε την ποινή της ηλεκτρικής καρέκλας για τα εγκλήματά του στις 24 Ιανουαρίου το 1989 σε ηλικία 42 ετών. Χιλιάδες άνθρωποι, συμπεριλαμβανομένων και 20 αστυνομικών εκτός υπηρεσίας, πανηγύρισαν και χόρευαν στον δρόμο απέναντι από την φυλακή την στιγμή που η θανατική του ποινή λάμβανε δράση. Η σορός του αποτεφρώθηκε στο Gainesville ενώ οι στάχτες του διασκορπίστηκαν σε μυστική περιοχή σε καταρράκτη στη πολιτεία της Ουάσινγκτον, σύμφωνα με τη διαθήκη του.
Χριστιανική Δημοκρατία (ελληνικό πολιτικό κόμμα)

Ιστορικό

Στις εκλογές του 1956 είχε αυτόνομη κάθοδο, αλλά έλαβε μόλις 449 ψήφους, και ποσοστό 0,01%. Το 1961, συγκροτήθηκε η οργάνωση νεολαίας της, η Ελληνική Χριστιανοσοσιαλιστική Οργάνωση Νέων (Ε.Χ.Ο.Ν.). Στις εκλογές του 1963, έλαβε 1267 ψήφους, και ποσοστό 0,03%. Το 1967, είχε περίπου 1.000 μέλη. Κατά τη διάρκεια της χούντας των συνταγματαρχών, μέσα από την εφημερίδα της Χριστιανική, είχε αντιδικτατορική στάση, ενώ ο ηγέτης της, Νικόλαος Ψαρουδάκης, εξορίστηκε από το καθεστώς στη Γυάρο. Οι νεολαίοι της δημιούργησαν την παράνομη οργάνωση Χ.Α.Ρ.Α. (Χριστιανική Αντίσταση, Ριζοσπαστική Αλλαγή), και κυκλοφόρησαν το φυλλάδιο Χαραυγή, στο οποίο υπήρχαν αντιστασιακά κείμενα.
Αμέσως μετά τη μεταπολίτευση, στις εκλογές του 1974 η Χριστιανική Δημοκρατία συνεργάστηκε με την Ένωση Κέντρου-Νέες Δυνάμεις, η οποία έλαβε 20,42%. Στις εκλογές του 1977, συμμετείχε στην Συμμαχία Προοδευτικών και Αριστερών Δυνάμεων, η οποία έλαβε 2,72%. 
Στις Ευρωεκλογές και στις Εθνικές εκλογές του 1981, κατήλθε αυτόνομα, λαμβάνοντας 1,15% στις Ευρωεκλογές, και 0,15% στις Βουλευτικές. Στις ευρωεκλογές του 1984, έλαβε 0,45%, ενώ ένα χρόνο αργότερα, στις εθνικές εκλογές του 1985 συνεργάστηκε με το ΠΑΣΟΚ. Στις εκλογές του Ιουνίου του 1989, κατήλθε αυτόνομα λαμβάνοντας 0,2%, ενώ στις ευρωεκλογές του ίδιου έτους έλαβε 0,41%. 
Τέλος, στις εκλογές του 2007, υποστήριξε την Δημοκρατική Αναγέννηση, κάτι που δεν έκανε, και στις εκλογές του 2009.
Το 2016 είχε γίνει συζήτηση μεταξύ της Χριστιανικής Δημοκρατίας και της Λαϊκής Ενότητας για κοινή δράση σε αντιμνημονιακούς κοινωνικούς αγώνες.
Γουλιέλμος Γ΄ της Θουριγγίας

Βιογραφία

Ήταν ο τρίτος (επιζήσας) γιος του Φρειδερίκου Α΄ εκλέκτορα της Σαξονίας και της Αικατερίνης των Γουέλφων, κόρης του Ερρίκου Α΄ δούκα του Μπράουνσβαϊκ-Βολφενμπύτελ.
Η σύζυγός του Άννα των Αψβούργων ήταν κόρη της Ελισάβετ των Λουξεμβούργου. Η τελευταία ήταν κόρη του Σιγισμόνδου της Γερμανίας και δούκα του Λουξεμβούργου, ο οποίος αθέτησε την πληρωμή ενός δανείου του και έτσι το δουκάτο πέρασε στην ανιψιά του Ελισάβετ, κόρη του αδελφού του Ιωάννη δούκα του Γκέρλιτς. Η κόρη του Σιγισμόνδου όμως διεκδίκησε το Λουξεμβούργο και το ίδιο συνέχισε και η κόρη της Άννα με τον Γουλιέλμο Γ΄.
Έκοψε αργυρά γκρόσεν, γνωστά ως "γκρόσεν με το κεφάλι του Ιουδαίου", διότι στη μία όψη είχαν το κεφάλι ενός άνδρα με μυτερό γένειο και εβραϊκό πίλο, που ο κόσμος νόμιζε ως Ιουδαίο.
Γρηγόριος Σολωμός

Βιογραφικό

Γεννήθηκε το 1929 στο Κούμαρι Αιγίου με καταγωγή από τους Λαπαναγούς Καλαβρύτων και σπούδασε ιατρική στην Αθήνα. Αναγορεύθηκε διδάκτορας της Ιατρικής Σχολής του Πανεπιστημίου Αθηνών και εργάστηκε ως ορθοπεδικός χειρουργός στην Πάτρα. Μέλος της παράνομης ΕΠΟΝ κατά τα νεανικά του χρόνια, αργότερα εντάχθηκε στους Δημοκρατικούς Συνδέσμους του Ανδρέα Παπανδρέου (1965-67).
Το 1981 εκλέχθηκε για πρώτη φορά βουλευτής Αχαΐας με το ΠΑΣΟΚ. Το 1982 έθεσε υποψηφιότητα για τον δημαρχιακό θώκο της Πάτρας αλλά έχασε από τον Θεόδωρο Άννινο (ΚΚΕ), εκλέγοντας έτσι 10 δημοτικούς συμβούλους. Στη συνέχεια, στις εκλογές του 1985, επανεκλέχθηκε βουλευτής Αχαΐας.
Στην δεύτερη κυβέρνηση του Ανδρέα Παπανδρέου διατέλεσε υφυπουργός Υγείας, Πρόνοιας και Κοινωνικών Ασφαλίσεων από τις 31 Οκτωβρίου 1986 ως τις 23 Σεπτεμβρίου 1987 και ξανά από τις 27 Νοεμβρίου 1987 ως τις 22 Ιουνίου 1988.
Τελευταία φορά εκλέχτηκε βουλευτής στις απανωτές εκλογές του Ιουνίου και του Νοεμβρίου του 1989.
Με την επιστροφή του Ανδρέα Παπανδρέου στην εξουσία το 1993, διορίστηκε διοικητής του ΙΚΑ, θέση στην οποία παρέμεινε αρχικά και επί κυβέρνησης Σημίτη, μέχρι τον Φεβρουάριο του 1999.
Παντρεμένος από το 1962 με τη Μόνικα Βαμβακά, με την οποία απέκτησαν τρία παιδιά, δύο κορίτσια και ένα αγόρι. Τα τελευταία χρόνια της ζωής του αντιμετώπισε προβλήματα με την υγεία του. Πέθανε τον Ιούλιο του 2013, σε ηλικία 84 ετών.
Το χωριό της Γέρας στη Μυτιλήνη (Σπύρος Παπαλουκάς)

Το χωριό της Γέρας στη Μυτιλήνη είναι έργο ζωγραφικής του Σπύρου Παπαλουκά που χρονολογείται το 1925. Πρόκειται για ελαιογραφία σε μουσαμά διαστάσεων 34 x 28,5 εκ. και εκτίθεται στο Παράρτημα Κέρκυρας της Εθνικής Πινακοθήκης και Μουσείου Αλεξάνδρου Σούτζου.

Ο πίνακας

Στον πίνακα του Παπαλουκά απεικονίζεται το χωριό της Γέρας της Λέσβου που ξεπροβάλλει ανάμεσα από μεγάλους όγκους βουνών σε μια πλαγιά του νησιού. Διακρίνονται ο ουρανός που συμπληρώνεται από τους ορεινούς όγκους που περιορίζουν τον ορίζοντα και στους πρόποδές τους οι γεωμετρικά απεικονισμένες κατοικίες. Τα κυπαρίσσια ορθώνονται κάθετα, ενώ τα σύννεφα ζωγραφίζονται οριζόντια και καμπυλόγραμμα. Η ζωγραφική του Παπαλουκά είναι απλή, καθώς το χρώμα μεταφράζει όγκους και ρυθμούς. Τα χαρακτηριστικά που επικρατούν στον πίνακα είναι η απλοποίηση και η σχηματοποίηση των  μορφών, που πλησιάζει σε μερικά σημεία την αφαίρεση, η έμφαση σε καμπυλόμορφα σχήματα και η χρησιμοποίηση περισσότερο τονικών διαβαθμίσεων αντί των καθαρών χρωμάτων.

Στυλ και επιρροές

Ο Σπύρος Παπαλουκάς ανήκει μαζί με τον Κωνσταντίνο Παρθένη και τον Κωνσταντίνο Μαλέα, στους δασκάλους και ανανεωτές της νεοελληνικής ζωγραφικής του 20ού αιώνα και αποκαλείται υπαιθριστής, όπως ο Νίκος Λύτρας και ο Μιχάλης Οικονόμου. Με το έργο του έδειξε πως η μοντέρνα τέχνη και η ελληνικότητα δεν είναι έννοιες ασύμβατες.
Ασχολήθηκε κυρίως με την τοπιογραφία αλλά και με την προσωπογραφία και τη νεκρή φύση. Στα τοπιογραφικά έργα του φαίνονται οι επιρροές από τα διδάγματα της βυζαντινής τέχνης αλλά και από τις μεταϊμπρεσιονιστικές τάσεις, ιδιαίτερα από τον  Γκωγκέν, τους Ναμπί και τους Πουαντιγιστές.
Η Μητέρα Πατρίδα Καλεί

Η Μητέρα Πατρίδα Καλεί, (ρώσικα: Родина-мать зовёт!) ή αλλιώς Μητέρα Πατρίδα, Πατρίδα ή Το μνημείο του Μαμάγιεφ είναι ένα άγαλμα στον λόφο Μαμάγιεφ στο Βόλγογκραντ, μνημείο για την Μάχη του Στάλινγκραντ.
Το άγαλμα άρχισε να κατασκευάζεται το 1959. Κύριος γλύπτης ήταν ο σερβικής καταγωγής Γιεβγκένι Βουτσέτιτς. Η κατασκευή του είναι από προεντεταμένο σκυρόδεμα και την μελέτη επιμελήθηκε ο σοβιετικός μηχανικός Νικολάι Νικίτιν. Όταν εγκαινιάστηκε το μνημείο το 1967 ήταν το ψηλότερο γλυπτό στον κόσμο έχοντας ύψος 85 μέτρα από την άκρη του σπαθιού μέχρι την κορυφή του βάθρου του. Το ύψος του σώματος είναι 52 μέτρα και του ξίφους 33 μέτρα. Το συνολικό βάρος της κατασκευής είναι 7900 τόνοι (5500 τόνοι σκυρόδεμα και 2400 χάλυβας). Το ξίφος ζυγίζει 14 τόνους. Από τη βάση του λόφου μέχρι το μνημείο υπάρχουν 200 σκαλιά συμβολίζοντας τις 200 ημέρες της Μάχης του Στάλινγκραντ. Εμφανίζεται στην σημαία και τον θυρεό της περιφέρειας Βολγκογκράντ.
Το μοντέλο για την Μητέρα Πατρίδα ήταν η ντόπια Βαλεντίνα Ιζότοβα, η οποία είναι ακόμα αναγνωρίσιμη για την ομοιότητά της με το άγαλμα. Την προσέλαβε ο Λεβ Μάιστρενκο, καλλιτέχνης που εργαζόταν στο σύμπλεγμα του μνημείου στις αρχές του 60. Το άγαλμα είναι μερικώς εμπνευσμένο από τη Νίκη της Σαμοθράκης.
Ο Στρατάρχης της Σοβιετικής Ένωσης  Βασίλι Ιβάνοβιτς Τσουίκωφ είναι θαμμένος στην περιοχή του μνημείου.
Εσκουιλίνος λόφος

Ο Εσκουιλίνος λόφος, λατιν. Esquiline Hill, είναι ένας από τους επτά λόφους της Ρώμης. Η πιο νότια προεξοχή του είναι ο Όππιος λόφος.

Ετυμολογία

Οι προέλευση του ονόματος του Εσκουιλίνου είναι ακόμη υπό συζήτηση. Μία άποψη είναι, ότι ο λόφος ονομάστηκε έτσι από την αφθονία δένδρων ιταλικής δρυός (aesculi), που φύονται εκεί. Άλλη άποψη είναι ότι, κατά τη βρεφική εποχή της Ρώμης, το Καπιτωλίνος λόφος, ο Παλατίνος και τα βόρεια άκρα του Καίλιου ήταν οι πιο κατοικημένες περιοχές της πόλης, της οποίας οι κάτοικοι εθεωρούντο εντός-του-άστεως (inquilini), ενώ οι κάτοικοι των εξωτερικών περιοχών Αουρέλιαν, Όππιους, Κίσπιους, Φαγκουτάλις εθεωρούντο εκτός-της-πόλης (exquilini, suburbanites).

Ομώνυμα μέρη

Το μικρό χωριό Ελ Εσκουιλίντσουτσε στην Ονδούρα ονομάστηκε από τον λόφο.
Κόμμα 4ης Αυγούστου

Το απόγειο του κόμματος: 1965-1967

Αμέσως μετά την ίδρυση του κόμματος, το κόμμα απέκτησε σημαντική απήχηση, ιδιαίτερα στη νεολαία. Εντός έξι μηνών από την ίδρυση του κόμματος το κόμμα είχε παραρτήματα σε 14 πόλεις και φίλα προσκείμενες οργανώσεις σε άλλες περιοχές. Στις 1 Αυγούστου 1965 η εφημερίδα ξεκινά την εφημερίδα "4η Αυγούστου", με τον Δημόπουλο ως αρχισυντάκτη. 
Ενώ το κόμμα συνέχισε να διευρύνεται στις πόλεις και την επαρχία της Ελλάδας, η Θεσσαλονίκη ήταν πόλη στρατηγικής σημασίας για το κόμμα, καθώς στο κόμμα συμμετείχαν πολλά μέλη και ιδίως φοιτητές πανεπιστημίων. Η νεολαία του κινήματος, η Φοιτητική Εθνική Πρωτοπορία κέρδισε τις φοιτητικές εκλογές του 1966 στο Πανεπιστήμιο της Θεσσαλονίκης. Το 1967 το κόμμα εξέδιδε λογοτεχνικά έργα (π.χ. βιβλία, περιοδικά, φυλλάδια, αφίσες, κλπ.), διοργάνωνε εκδηλώσεις (π.χ., πορείες, ομιλίες, διαλέξεις, συμπόσια, ημερίδες, γεύματα, κλπ.) και δημιουργούσε φίλα προσκείμενες και κομματικές οργανώσεις.
Εκτός από τη Φοιτητική Εθνική Πρωτοπορία, το κόμμα λειτουργούσε το Μαθητικό Εθνικιστικό Κίνημα, την Ένωση Φίλων Κ4Α και ένα συνδικάτο. Είναι αξιοσημείωτο ότι στις τάξεις της Ένωσης Φίλων Κ4Α ήταν ενταγμένοι νομάρχες και δήμαρχοι. Το κόμμα είχε στενή σχέση με τονΚωνσταντίνο Μανιαδάκη, προσωπικό φίλο και άτομο που εμπιστευόταν ο Μεταξάς. Επίσης ήταν υπουργός ασφαλείας στην κυβέρνηση της 4ης Αυγούστου.

Μεταπολίτευση

Μετά την κατάρρευση της χούντας, ο Πλεύρης και τα υπόλοιπα φυλακισμένα μέλη του Κ4Α αποφυλακίστηκαν τον Ιούλιο ως μέρος της γενικής αμνηστίας. 
Το Κ4Α επανήλθε σε νέα φάση και προσπάθησε να συνεχίσει τις προχουντικές του δραστηριότητες. Ωστόσο, το νέο φιλελεύθερο και δημοκρατικό καθεστώς του Καραμανλή όχι μόνο συνέχισε αλλά και ενέτεινε τις πολιτικές διώξεις του κόμματος της 4ης Αυγούστου και γενικότερα των εθνικιστών. 
Κατά τη διάρκεια αυτής της περιόδου, υπήρχαν καταγγελίες ότι το κράτος ασκούσε διώξεις κατά μελών του κόμματος, συμπεριλαμβανομένων επιτόπιων ερευνών στα σπίτια μελών του κόμματος. 
Επιπλέον, ο Πλεύρης και άλλα ηγετικά μέλη του κόμματος φυλακίστηκαν. Το γεγονός αυτό οδήγησε και στην 12ετή κάθειρξη του Αριστοτέλη Καλέντζη για τρομοκρατικές δραστηριότητες (πρόκληση εκρήξεων, κατοχή εκρηκτικών). Ο Πλεύρης αθωώθηκε, ενώ ο Καλέντζης ξεκίνησε μια πολεμική εναντίον του, θεωρώντας τον παρακρατικό  πράκτορα που τον παγίδευσε. Κάτω από μια τέτοια ατμόσφαιρα, το κόμμα δεν μπορούσε πλέον να συνεχίσει τις δραστηριότητές του. Το κόμμα αποφάσισε γι'αυτό το λόγο την αναστολή της λειτουργίας του το 1977. Τον Οκτώβριο του 1977, κυκλοφόρησε το τελευταίο φύλλο της εφημερίδας του κόμματος.
Κρίστοφ Γκούντερμαν

Βιογραφικά στοιχεία

Ο Γκούντερμαν γεννήθηκε στη μικρή πόλη Βίνενμπουργκ της Κάτω Σαξονίας. Ο πατέρας του ήταν δάσκαλος και ο Κρίστοφ έγινε και εκείνος δάσκαλος μετά τις σπουδές του στο Πανεπιστήμιο του Γκέτινγκεν, όπου παρακολούθησε τα μαθήματα του Καρλ Φρίντριχ Γκάους. Ο Κ. Γκούντερμαν άρχισε τη διδασκαλική του σταδιοδρομία στο Κλέβε και στη συνέχεια μετατέθηκε στο Μύνστερ. Από το 1832 ήταν έκτακτος καθηγητής των μαθηματικών και από το 1839 τακτικός καθηγητής στη «Θεολογική και Φιλοσοφική Ακαδημία», το μετέπειτα Πανεπιστήμιο του Μύνστερ.
Ο Γκούντερμαν εισήγαγε την έννοια της ομοιόμορφης συγκλίσεως σε μία δημοσίευσή του για τις ελλειπτικές συναρτήσεις το 1838, αλλά δεν την όρισε τυπικά, ούτε τη μεταχειρίσθηκε στις αποδείξεις του. Αυτά τα έκανε ο μαθητής του, ο Βάιερστρας.
Οι μελέτες του Γκούντερμαν στη σφαιρική γεωμετρία και στις ειδικές συναρτήσεις επικεντρώθηκαν σε μεμονωμένες περιπτώσεις, οπότε δεν πήρε την αναγνώριση που έχουν όσοι δημοσίευσαν έρευνες γενικότερης σημασίας. Η Συνάρτηση του Γκούντερμαν (Gudermannian function) ή «υπερβολικό πλάτος» φέρει το όνομά του. 
Ο Γκούντερμαν απεβίωσε στο Μύνστερ σε ηλικία 54 ετών.
Νικατορίς

Η Νικατορίς ήταν ελληνιστική πόλη της Συρίας. Βρισκόταν στην επαρχία της Κυρρηστικής.
Σύμφωνα με τον Στέφανο τον Βυζάντιο ήταν κτίσμα του Σελεύκου του Νικάτορος και πλησίον της επίσης ελληνιστικής Ευρωπού. Πολύ πιθανόν να βρισκόταν στα νότια της τελευταίας και κοντά στις όχθες του ποταμού Ευφράτη. Ο κάτοικος της πόλεως ονομαζόταν Νικατορίτης.
Ο Johann Gustav Droysen υποστηρίζει ότι η τοποθεσία της σελευκιδικής αποικίας πρέπει να αναζητηθεί γύρω από το αστεροσκοπείο του Kala'at-en Nedschim, τοποθεσία στρατηγικής σημασίας κατά την εποχή των σταυροφοριών, γεγονός που δεν θα έμεινε απαρατήρητη από τον εμπειροπόλεμο Σέλευκο. Άλλοι ερευνητές την ταυτίζουν με την σημερινή Tell Jebel Khalid της βορείου Συρίας.
Τραϊανός Γάγος

Βιογραφικά στοιχεία

Ο Τραϊανός Γάγος γεννήθηκε το 1960 στην Κάρπη Κιλκίς. Μεγάλωσε στην Τούμπα της Θεσσαλονίκης. Σπούδασε κλασική φιλολογία στο Πανεπιστήμιο Ιωαννίνων, απ' όπου αποφοίτησε το 1983. Αναγορεύτηκε διδάκτορας παπυρολογίας από το Πανεπιστήμιο του Ντάραμ της Αγγλίας, το 1987. Διατέλεσε καθηγητής του πανεπιστημίου του Ανν Άρμπορ του Μίτσιγκαν από το 2008.